CELEX: 
Language: sl
Date: 2017-10-03 00:00:00
Title: DELEGIRANA UREDBA KOMISIJE (EU) …/… o dopolnitvi Uredbe (EU) 2016/1011 Evropskega parlamenta in Sveta v zvezi z določitvijo pogojev za oceno vpliva zaradi opustitve ali spremembe obstoječih referenčnih vrednosti

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Uredba (EU) 2016/1011 o indeksih, ki se uporabljajo kot referenčne vrednosti v finančnih instrumentih in finančnih pogodbah ali za merjenje uspešnosti investicijskih skladov (uredba o referenčnih vrednostih) uvaja skupni okvir za zagotavljanje točnosti in celovitosti referenčnih vrednosti, na katere se sklicuje v finančnih instrumentih in finančnih pogodbah ali investicijskih skladih v Evropski uniji. S tem želi prispevati k delovanju notranjega trga ter hkrati doseči visoko raven varstva potrošnikov in vlagateljev.
            
            
               Ta delegirana uredba temelji na izbirnem pooblastilu iz člena 51 uredbe o referenčni vrednosti. Vprašanje subsidiarnosti je bilo zajeto v oceni učinka za uredbo o referenčni vrednosti. 
            
            
               2.POSVETOVANJA PRED SPREJETJEM AKTA
            
            
               Komisija je Evropski organ za vrednostne papirje in trge (ESMA) pooblastila za pripravo strokovnega nasveta o možnih delegiranih aktih za uredbo o referenčni vrednosti. ESMA je ta nasvet predložila Komisiji 10. novembra 2016. ESMA je v okviru priprave strokovnega nasveta organizirala dve javni posvetovanji – eno v februarju in marcu 2016 (51 objavljenih odgovorov
                  1
               ), drugo pa junija 2016 (33 objavljenih odgovorov
                  2
               ). Poleg tega je 29. februarja 2016 organizirala odprto zaslišanje. Komisija je prisostvovala na sestankih projektne skupine ESMA za pripravo nasveta in na odprtem zaslišanju ter je odgovore iz posvetovanja upoštevala pri pripravi te delegirane uredbe. 
            
            
               Sodelujoči v posvetovanju ESMA o osnutku strokovnega nasveta so osnutek na splošno podprli. Prav tako so podprli predlog ESMA za objavo referenčnih vrednosti, ki bi jih bilo mogoče uporabljati v skladu s tem delegiranim aktom. Vendar pooblastilo iz člena 51 uredbe o referenčnih vrednostih pristojnih organov ne pooblašča za objavo. Ta predlog zato ni bil ohranjen v delegiranem aktu.
            
            
               Velika večina sodelujočih pozdravlja tudi, da seznam pogojev, ki ga je pripravila ESMA, ni izčrpen, saj ne bi bilo mogoče predvideti pogojev, ki bi lahko povzročili dogodek višje sile ali podobno. Sodelujoči so pozdravili dejstvo, da pogoji ne bi bili časovno omejeni. 
            
            
               Več sodelujočih je menilo, da je prvi pogoj v zvezi s spremembami metodologije ali vhodnih podatkov, zaradi katerih bi bila referenčna vrednost precej drugačna, preveč nejasen. Zato so v uvodni izjavi pojasnjene vrste predvidenih sprememb. 
            
            
               Komisija je leta 2016 in v prvem četrtletju leta 2017 organizirala dvostranske sestanke z različnimi deležniki, da bi razpravljala o delegiranih aktih. Poleg tega je opravila dva sestanka z zadevno skupino strokovnjakov, na katerih je s strokovnjaki iz finančnih ministrstev in nadzornih organov iz držav članic ter opazovalci iz Evropskega parlamenta in ESMA razpravljala o delegiranih ukrepih. 
            
            
               Komisija je po notranjem posvetovanju med svojimi službami povabila javnost, naj med 22. junijem 2017 in 20. julijem 2017 poda mnenje o osnutkih delegiranih uredb Komisije, ki dopolnjujejo Uredbo Komisije (EU) 2016/1011. V zvezi s tem delegiranim aktom ni bilo posebnih pripomb.
            
            
               3.PRAVNI ELEMENTI DELEGIRANEGA AKTA
            
            
               V tej delegirani uredbi je določen neizčrpen seznam pogojev, ki jih morajo nacionalni pristojni organi upoštevati za odobritev uporabe obstoječih referenčnih meril, ki ne izpolnjujejo zahtev iz uredbe o referenčnih vrednostih v Uniji.
            
            
               DELEGIRANA UREDBA KOMISIJE (EU) …/…
            
            
               z dne 3.10.2017
            
            
               o dopolnitvi Uredbe (EU) 2016/1011 Evropskega parlamenta in Sveta v zvezi z določitvijo pogojev za oceno vpliva zaradi opustitve ali spremembe obstoječih referenčnih vrednosti
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
         
         
            
               ob upoštevanju Uredbe (EU) 2016/1011 Evropskega parlamenta in Sveta z dne 8. junija 2016 o indeksih, ki se uporabljajo kot referenčne vrednosti v finančnih instrumentih in finančnih pogodbah ali za merjenje uspešnosti investicijskih skladov, in spremembi direktiv 2008/48/ES in 2014/17/EU ter Uredbe (EU) št. 596/2014
                  3
                in zlasti člena 51(6) Uredbe,
            
            
               ob upoštevanju naslednjega:
            
            
               (1)Za zagotovitev, da pristojni organi uporabljajo člen 51(4) Uredbe (EU) 2016/1011 na enak način, je primerno natančno določiti, pod katerimi pogoji lahko pristojni organi sklepajo, da bi opustitev ali sprememba obstoječe referenčne vrednosti lahko povzročila dogodek višje sile ali onemogočila izpolnitev pogojev finančne pogodbe ali finančnega instrumenta ali pravil investicijskega sklada, ki se sklicuje na to referenčno vrednost, ali jih drugače kršila.
            
            
               (2)To zlasti velja za primer dogodka višje sile, izraza, ki se različno razlaga po državah članicah.
            
            
               (3)Precej drugačna vrednost v indeksu je pogost vzrok za onemogočanje izpolnitve ali kršitev pogojev finančne pogodbe ali finančnega instrumenta ali pravil investicijskega sklada, ki se sklicujejo na to referenčno vrednost. Te precej drugačne vrednosti lahko povzroči nenadna prekinitev v časovni vrsti indeksa ali drugačna stopnja volatilnosti indeksa, kar je lahko posledica sprememb metodologije zagotavljanja referenčne vrednosti ali vhodnih podatkov, na katerih temelji izračun referenčne vrednosti. Pristojni organi bi morali oceniti morebitne vplive takšnih sprememb za vsak primer posebej, saj sta resnost prekinitve ali obseg spremembe volatilnosti indeksa precej odvisna od narave referenčne vrednosti in finančnih instrumentov, finančnih pogodb ali investicijskih skladov, ki se nanjo sklicujejo.
            
            
               (4)Spremembe vrste uporabljenih vhodnih podatkov ali zanesljivosti virov podatkov lahko vplivajo na primernost referenčnega merila za nekatere vrste uporabe. Pristojni organi bi morali zato oceniti, ali bi te spremembe lahko povzročile dogodek višje sile ali onemogočile izpolnitev pogodbenih pogojev ali jih drugače kršile.
            
            
               (5)Dogodki višje sile, onemogočanje izpolnitve ali druge kršitve pogodbenih pogojev so manj verjetni, kadar obstaja sprejemljiva nadomestna referenčna vrednost ali vsaj postopek za izbor takšne nadomestne referenčne vrednosti, opisan v zadevni dokumentaciji. 
            
            
               (6)Indeksi, ki merijo zelo specifične trge, se lahko močno zanašajo na ugled, presojo ali strokovnost izdajatelja indeksa. Pristojni organi bi morali zato oceniti, ali bi v teh okoliščinah sprememba izdajatelja indeksa lahko povzročila dogodek višje sile ali onemogočila izpolnitev pogodbenih pogojev ali jih drugače kršila –
            
            
               SPREJELA NASLEDNJO UREDBO:
            
            
               Člen 1
                  Pogoji za oceno
            
            
               1.Pristojni organ za namene člena 51(4) Uredbe (EU) 2016/1011 pri oceni, ali bi opustitev ali sprememba referenčne vrednosti, ki ne izpolnjuje zahtev navedene uredbe, povzročila dogodek višje sile ali onemogočila izpolnitev pogojev finančne pogodbe ali finančnega instrumenta ali pravil investicijskega sklada, ki se sklicujejo na to referenčno vrednost, ali jih drugače kršila, upošteva naslednje pogoje:
            
            
               (a)sprememba referenčne vrednosti bi zahtevala vsebinsko spremembo narave vhodnih podatkov, metodologije za določitev teh podatkov, samega postopka zbiranja podatkov ali drugih elementov zagotavljanja referenčne vrednosti, kar bi povzročilo precej drugačno vrednost referenčne vrednosti;
            
            
               (b)zaradi spremembe narave vhodnih podatkov ali metodologije za določitev teh podatkov, da se zagotovi skladnost referenčne vrednosti z Uredbo (EU) 2016/1011, referenčna vrednost ne bi več reprezentativno odražala tržnega ali gospodarskega stanja, ki naj bi ga referenčna vrednost merila, kar bi končno povzročilo spremembo narave referenčne vrednosti;
            
            
               (c)za referenčno vrednost, ki ne izpolnjuje zahtev Uredbe  (EU) 2016/1011, ni na voljo nadomestne referenčne vrednosti, ki:
            
            
               (i)izpolnjuje zahteve Uredbe (EU) 2016/1011;
            
            
               (ii)meri isto tržno ali gospodarsko stanje;
            
            
               (iii)je vpisana v javni register iz člena 36 Uredbe (EU) 2016/1011 ali jo zagotavlja upravljavec, vpisan v ta register;
            
            
               (d)obstoječe finančne pogodbe, finančni instrumenti in investicijski skladi, ki se sklicujejo na referenčno vrednost, in njihovi spremni dokumenti ne določajo nadomestne referenčne vrednosti ali vsebujejo pravil za določitev takšne nadomestne referenčne vrednosti niti nobenih drugih ukrepov ob nepredvidljivih dogodkih;
            
            
               (e)prenos referenčne vrednosti z enega upravljavca na drugega bi povzročil znatno spremembo referenčne vrednosti.
            
            
               2.
                     Pogoji iz odstavka 1 se uporabljajo za vsak posamezen primer posebej.
            
         
         
            
               Člen 2
                  Začetek veljavnosti
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 3.10.2017
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  UL L 171, 29.6.2016, str. 1.